Odense: Den 14-årige pige, der tidligere var efterlyst i Odense-området, er fundet i god behold.

Pigen blev fundet i Sverige, oplyser vagtchef Thomas Bentsen til Fyens.dk:

- De nærmere omstændigheder kender jeg ikke. Svensk politi finder hende ca. 20 kilometer oppe i Sverige og kontakter Københavns Politi, som så ringer til os, forklarer vagtchefen 23.30.

Så hvordan pigen er kommet helt til Sverige, vides altså ikke med sikkerhed på nuværende tidspunkt.

Fyns Politi takker i en kort meddelelse borgerne for hjælpen i eftersøgningen af den 14-årige autistiske pige, der sidst var set tirsdag morgen ved Enghaveskolen i Odense.

Her satte en taxachauffør hende af, men glemte at aflevere hende hos personalet, forklarede skolelederen tidligere på dagen til fyens.dk. Hun dukkede aldrig op i klassen.

Skolelederen uddybede, at pigen hver morgen bliver kørt i taxa fra hendes hjem og til skolen. Herefter bliver hun hentet af en lærer, der følger hende ind i klasseværelset.

Pigen havde været sporløst forsvundet siden tirsdag morgen.

Politiet havde adskillige patruljevogne på gaden samt en varmesøgende helikopter i luften for at lede efter pigen.

Også beboere fra Bolbro var udkig efter hende.

Opdateres.